钦定古今图书集成/明伦汇编/氏族典/第091卷 > 《凌迪知万姓统谱》 > 区寄
## 钦定古今图书集成/明伦汇编/氏族典/第091卷 > 《凌迪知万姓统谱》 > 区寄

按《柳河东集童区寄传》：“童寄者，郴州荛牧儿也。行牧
且荛，二豪贼劫持反接，布囊其口，去逾四十里之虚
所卖之。寄伪儿啼恐栗，为儿恒状。贼易之，对饮酒醉。
一人去为市，一人卧，植刃道上，童微伺其睡，以缚背
刃，力下上，得绝，因取刃杀之。逃未及远，市者还，得童
大骇，将杀童，遽曰：‘为两郎僮，孰若为一郎僮邪？彼不
我恩也。郎诚见完与恩，无所不可’。”市者良久计曰：“与
其杀是僮，孰若卖之？与其卖而分，孰若吾得专焉。幸
而杀彼，甚善。”即藏其尸，持童抵主人所，愈束缚牢甚。
夜半，童自转以缚，即炉火烧绝之，虽疮手勿惮，复取
刃杀市者，因大号，一虚皆惊。童曰：“我区氏儿也，不当
为僮。贼二人得我，我幸皆杀之矣。愿以闻于官。”虚吏
白州，州白大府，大府召视，儿幼愿耳。刺史颜证奇之，
留为小吏，不肯与衣裳，吏护还之乡。乡之行劫缚者，
侧目莫敢过其门，皆曰：“是儿少秦舞阳二岁，而讨杀
二豪，岂可近邪？”